Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка („Службен весник на Република Македонија“ бр. 124/15), а согласно член 27, член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од A. Р. од Скопје, поднесена против Универзитетот во Тетово, по предметот Барање за пристап до информации од јавен карактер, на ден 26.03. 2025 година го донесе следното:

**Р Е Ш Е Н И Е**

1. Жалбата изјавена од А. Р., од Скопје, поднесена против Универзитетот во Тетово, заведена во Агенцијата под бр.08-96 на 13.03.2025 година, по предметот Барање за пристап до информации од јавен карактер, **СЕ УВАЖУВА**.

**2. СЕ НАЛОЖУВА** на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

А. Р., од Скопје, како што е наведено во Жалбата, на 11.02.2025 година поднел Барање за пристап до информации од јавен карактер доУниверзитетот во Тетово, со кое побарал по пошта или е-маил да му се достават следните информации:

„1. Колку пари (во денари) се одвоени во последните 4 години (за секоја година посебно) за Студентското собрание на Универзитетот во Тетово?

1. Колку луѓе од раководството на Студентското собрание земаат месечни плати од Универзитетот во Тетово, колкава е висината на овие плати ?
2. Договор на актуелниот претседател на Студентското собрание, Л. М., со ректорот на Универзитетот во Тетово?
3. Одлука за конечно распишување на избори за Студентско собрание на Универзитетот во Тетово .“

 Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата под бр. 08-96 на 13.03.2025 година.

Агенцијата со електронски допис бр.08-96 од 13.03.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што согласно член 20 став 3 од Законот за слободен пристап до информации од јавен карактер се смета дека Барањето е одбиено.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**

Доставено до:

- архива на Агенцијата

- жалителот/барател на информацијата

- имател на информацијата